Näyttelijät Kauko Helovirta, Aila Svedberg, Pekka Autiovuori ja Yrjö Järvinen Näyttelijöitä kuunnelmasta Knalli ja sateenvarjo Kuva: Yle

Rakastettu Knalli ja sateenvarjo palaa Yle Areenaan. Julkaistavat jaksot valitaan suosituimpien joukosta, kuunnellen aiempia yleisöäänestyksiä ja Knalli ja sateenvarjo -faneja.

Kuuntele Knalli ja sateenvarjo -jaksoja Yle Areenassa Jaksot ovat kuunneltavissa Areenassa vuoden ajan julkaisupäivänsä jälkeen.

Ensimmäisissä arkistojulkaisuissa painottuvat Kauko Helovirran, Pekka Autiovuoren, Aila Svedbergin ja Yrjö Järvisen tähdittämät hupailut. Ministeriön erikoisosaston virkamiehet kokevat huimia seikkailuja niin Lontoon hallintokortteleissa ja Englannin maaseudulla kuin Atlantin tuolla puolen New Yorkissa ja Villissä Lännessä - jatkuvana uhkanaan tulla lähetetyksi arkistotehtäviin Ulko-Hebriideille. Kiperistä tilanteista selvitään onnekkaiden sattumusten ja saumattoman yhteistyön avulla.

Itse kuunnelmasarjan päätyminen Yleisradion ohjelmistoon on sekin oma seikkailunsa. Ohjaaja Rauni Ranta löysi työhuoneensa komerosta kevättalvella 1979 nipun pölyisiä ruotsinkielisiä käsikirjoituksia. Ne olivat saapuneet kuunnelmaosastolle vuonna 1974 ja saaneet oheensa merkinnän: "Mainio humoorisarja. Humoori onpi osittain kreisiä, osittain kuivaa englantilaista. Ei liikaa ihmisiä. Vain neljä henkilöä läpi sarjan. Keskimäärin 8-9 roolia jokaisessa jaksossa, eikä yhtään täysjärkistä."

Keskimäärin 8-9 roolia jokaisessa jaksossa, eikä yhtään täysjärkistä. ― Aune Haarlan merkintä alkuperäisissä käsikirjoituksissa

Ohjelmassa "Erikoisraportti erikoisosastolta" muistellaan kuunnelmasarjan alkuvaiheita. Ensimmäinen jakso "Päävoitto" lähetettiin joulukuussa 1979. Nauhoitettavia jaksoja oli niin monta, että Ranta pyysi toiseksi ohjaajaksi Lars Svedbergin. Ohjaajat jakoivat jaksot puoliksi: "Annoin Larsille vaikeimmat. Otin itse sellaiset joista tykkäsin", Ranta kertoo muisteluohjelmassa.

Radiosarjan isän, käsikirjoittaja Edward Taylorin alkuperäisenä ajatuksena oli, että Knalli ja sateenvarjo ammentaisi huumorinsa yleisradioyhtiön väen epäpätevyyksistä. Suomalaisen Knallin ohjaaja Lars Svedberg ja toimittaja Rauni Ranta tapasivat Taylorin Lontoossa jouluna 1983.

Kun kaikki valmiit, käännetyt jaksot oli toteutettu, tilattiin lisää. Käsikirjoittaja Edward Taylor kertoo onnekkaan sattuman olleen, että sijoitti tapahtumat "Ministeriön erikoisosastolle" - osastolle, jonka hän luuli keksineensä itse. Myöhemmin selvisi, että sellainen osasto todella on olemassa. Raskas byrokratia ja virkamiesten herkeämätön toimeliaisuus - erilaisten askareiden parissa - värittävät tapahtumia.

Knalli ja sateenvarjo -kuunnelmia tehtiin Ylelle 170 jaksoa vuosina 1979-2008. Lähes kolmikymmenvuotisen historian aikana kaikissa jaksoissa on toiminut kertojana Asko Sarkola, Mildredinä Aila Svedberg ja Lammina Pekka Autiovuori. Kauko Helovirran viimeinen jakso oli Potut pottuina, joka äänitettiin helmikuussa 1997. Se esitettiin saman vuoden syyskuussa 6.9. ja Helovirta nukkui pois viikkoa myöhemmin, 13.9.1997. Heikki Nousiainen (Lennox-Brown) on tullut mukaan jaksossa Käyttövarma torvi, joka on äänitetty marraskuussa 1995 ja lähetetty 6.1.1996.

Ohjelman kaikki julkaistut jaksot löytyvät Areenasta sarjasivulta Knalli ja sateenvarjo.

Knalli ja sateenvarjo -näyttelijät sekä ohjaajat Rauni Ranta ja Lars Svedberg. Knalli ja sateenvarjo -sarjan näyttelijät ja ohjaaja Rauni Ranta. Kuva: Yle